title: Pueyo testigo
text: Un pueyo testigo u pueyo testimonio ye un pueyo u un mont, dependendo d'a escala, que destaca muito en un terreno on representa os zaguers restos d'una formación cheolochica que ha desapareixiu por un proceso prolongau d'erosión. Indican l'antiga extensión de plataformas estructurals u cuestas.
  
  En a depresión d'Ebro y atras cuencas sedimentarias d'edat terciaria d'a Peninsula Iberica bi ha uns pueyos testimonio caracteristicos ditos muelas, con un tramo d'estratos horizontals y resistents de calsinera, piedra d'arena u almendrón en o suyo cabalto envistables como cinglos. Manimenos bells autors consideran pueyo testimonio no a las muelas en cheneral sino a muelas chicotas u restos d'ellas y con forma conica a on encara s'observa una minima presencia d'os estratos duros en lo suyo cabalto, como o Piagordo d'Andorra. Atro eixemplo de pueyo testimonio ye o Pueyo de Belchit, con un livel resistent de calsineras miocenas y a on se troba a ermita de Nuestra Sinyora d'el Pueyo. En Villanueva de la Uerba bi ha un pueyo testigo dito Cabezo de Sant Pavlo. En a Meseta Castellana os pueyos testimonio reciben a sobén a denominación d'alcores, arabismo que no ye desconoixiu de tot en Aragón, visible en a microtoponima de Tramacastiel y que talment aduye a interpretar o macrotoponimo "Alcorisa".
  
  Quan un pueyo testigo pierde tramo duro d'estratos que proteche os materials tovos esdevién un antepueyo, que puet prener forma de teta, como se vei en Las Tetas de Robres u en toponimos con a radiz "mambla" (parola que deriva d'o latín MAMULA). Una vegada que s'ha formau un antepueyo a erosión irá desfendo-lo con relativa rapideza a escala de tiempo cheolochico y esdevendrá una simpla loma u un simple puyalón en meyo d'una plana.
  
  Veyer tamién 
   Antepueyo.
   Pueyo.
   Mont.
   Mamblas (cheomorfolochía).
   Loma.
   Plana.
   Inselberg.
  
  Referencias 
  
  Cheomorfolochía estructural